b'\n_START_ARTICLE_\nRegistracijske oznake za cestna vozila na Islandiji\n_START_PARAGRAPH_\nRegistrske tablice na Islandiji izdaja islandski prometni urad, izdelujejo pa jih zaporniki dr\xc5\xbeavne kaznilnice._NEWLINE_Tablice vsebujejo dve \xc4\x8drki in tri \xc5\xa1tevilke ali tri \xc4\x8drke in dve \xc5\xa1tevilki, ki so obi\xc4\x8dajno izpisane z modro pisavo v pisavi Helvetica Neue. Izdajajo se naklju\xc4\x8dno in ne zaporedno, prav tako ne vsebujejo nikakr\xc5\xa1nih oznak regije._NEWLINE_Trenutni sistem registracije je bil uveden 1. januarja 1989 in ga uporabljajo vsa vozila (izjema so starodobniki, ki lahko obdr\xc5\xbeijo stare tablice). Vozila obdr\xc5\xbeijo enako registrsko \xc5\xa1tevilko za vedno - \xc4\x8de je na primer vozilo spremenjeno v komercialno vozilo, dobi komercialne tablice, ki pa imajo enako \xc5\xa1tevilko. Vse tablice v novem sistemu vsebujejo nalepke, ki ozna\xc4\x8dujejo leto naslednjega varnostnega pregleda vozila._NEWLINE_Za avtomobile so na voljo tablice treh razli\xc4\x8dnih velikosti: standardna evropska (520 mm \xc3\x97 110 mm), standardna severnoameri\xc5\xa1ka (305 mm \xc3\x97 155 mm) in evropska kvadratna (280 mm \xc3\x97 200 mm). Tablice motornih koles so dimenzij 240 mm \xc3\x97 130 mm.\n_START_SECTION_\nZgodovina\n_START_PARAGRAPH_\nOd leta 1938 do 31. decembra 1988 je bil v uporabi stari sistem tablic, ki je vseboval oznake regij._NEWLINE_Od leta 1989 do 2007 je sistem sestojil iz dveh \xc4\x8drk in treh \xc5\xa1tevk. V letu 2007 je zmanjkalo kombinacij, zato se odtlej izdajajo tablice, ki namesto prve \xc5\xa1tevke vsebujejo \xc4\x8drko._NEWLINE_V za\xc4\x8detku leta 2004 je bila na levo stran vseh standardnih tablic dodana mednarodna avtomobilska oznaka dr\xc5\xbeave (IS) z islandsko zastavo. Oznaka dr\xc5\xbeave je obvezna in na vse tablice, izdane med letoma 1989 in 2004, je potrebno dodati nalepko z oznako. Zakon sicer ni strogo uveljavljen in veliko vozil \xc5\xa1e vedno nosi tablice brez oznak dr\xc5\xbeave.'